Elpriserne er eksploderet. TV2 Nord har tidligere skrevet om Jane Borring Larsen, som fik sig noget af et chok, da hun modtog sin elregning. Hun er langt fra den eneste, som er presset af prisstigningerne. Derfor kan der med god grund gå lidt sport i at spare mest muligt på elforbruget. Ved at følge nogle ganske simple råd i hverdagen er der nemlig mange penge at spare. TV2 Nord har talt med Henrik Bisp, der er fagekspert inden for byggeteknik, bæredygtighed, energi og huseftersyn, og han kommer i denne artikel med gode tips til, hvordan beløbet på elregningen bliver mærkbart mindre. 1. Dan dig et overblik Grundlæggende er der flere steder, hvor man kan sætte ind. Ifølge Henrik Bisp er det først og fremmest en god idé at få et overblik over, hvad man bruger af el, og hvad har man af apparater, der bruger strøm. - Hvis forbrugeren har en gammel kummefryser, der bare står og bruger strøm eller måske kun er halvfyldt, så kunne det eksempelvis være en idé at kvitte den eller udskifte den med en mindre. Han nævner videre, at man som forbruger skal være opmærksom på, hvilke el-apparater der er mest energieffektive, når man skal ud at købe nyt. Hvis du for alvor er klar til at nørde el, så kan du tjekke dine el-apparaters strømforbrug med et sparOmeter eller en elmåler. Et sparOmeter er en lille måler, som du kan låne hos dit energiselskab. I mange kommuner kan du desuden låne et sparOmeter på bibliotektet eller hos borgerservice. 2. Ændr adfærd Når forbrugerne har sørget for, at de har en masse energibesparende ting, så er det herefter adfærden, der skal kigges på. Og her gælder ordsproget 'mange bække små, gør en stor å. - Et helt lavpraktisk eksempel er, at man kan slukke for kogepladen et par minutter før, man er færdig med at koge pastaen. Det kan lyde banalt, men alting gør en forskel. For på et år løber det immervæk op i nogle kilowatt, siger eksperten. - Desuden er der naturligvis også noget at spare, hvis man vasker sjældnere, lyder det. Se flere sparetips længere nede i artiklen. 3. Tænk over tidspunkt for forbrug - og følg elprisen Ifølge Henrik Bisp kan man også spare en hulens masse penge, hvis man sørger for at lægge sit strømforbrug på specifikke tidspunker. - Nogle tidspunkter af døgnet koster en kilowatt-time helt op mod otte-ni kroner, mens prisen kan være tre eller fire kroner, når det er billigst, siger Henrik Bisp. Derfor kan man spare adskillige kroner, hvis man sørger for at sætte en vask over, når strømmen er billigst. Det kræver dog, at man har en variabel prisaftale med sit elselskab fremfor en fastpris-aftale. På dit elselskabs app kan du som regel se timeprisen mere end et døgn frem, og ellers tilbyder apps som Min Strøm samme mulighed. TV2 Nord har tidligere skrevet om Diannie Tekin, som lever efter sin el-app Herunder kan du se, hvad en gennemsnitlig familie bruger deres strøm på. Nu er du blevet klogere på, hvad en familie gennemsnitligt bruger strømmen på. Så nu er det tid til endnu flere sparetips. God fornøjelse med at få elregningen ned.

Referat:
Ekspert kommer herunder med flere tips, der kan spare dig for et hav af penge.